CELEX: 
Language: sk
Date: 2021-04-19 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2019/2144 stanovením podrobných pravidiel týkajúcich sa umožnenia montáže alkoholového imobilizéra v motorových vozidlách a ktorým sa mení príloha II k uvedenému nariadeniu

DÔVODOVÁ SPRÁVA
            
            
            
               1.
                     KONTEXT DELEGOVANÉHO AKTU
            
            
               Alkoholové imobilizéry zvyšujú bezpečnosť cestnej premávky tým, že zabraňujú vodičom s koncentráciami alkoholu presahujúcimi stanovené limity viesť vozidlo. Takéto zariadenia nie sú pre motorové vozidlá v EÚ povinné, ale väčšinou sú určené na popredajnú montáž. S cieľom zabrániť tomu, aby pri montáži zasahovali do fungovania vozidla a jeho bezpečnosti, je potrebné vyžadovať od výrobcov vozidiel, aby poskytli potrebné podrobnosti technikom, ktorí montujú alkoholový imobilizér do určitého modelu vozidla. Tým sa výrazne uľahčí montáž takýchto zariadení a zabezpečí sa jej bezpečnosť.
            
            
               V nariadení Európskeho parlamentu a Rady (EÚ) 2019/2144
                  1
                sa stanovuje umožnenie montáže alkoholového imobilizéra v motorových vozidlách kategórií M a N od 6. júla 2022 pre nové typy vozidiel a od 7. júla 2024 pre všetky nové vozidlá.
            
            
               Komisia je splnomocnená stanoviť osobitné technické požiadavky na schvaľovanie motorových vozidiel vzhľadom na umožnenie montáže alkoholových imobilizérov. Týmto delegovaným nariadením Komisie sa dopĺňa nariadenie (EÚ) 2019/2144 tak, že sa v ňom stanovujú príslušné technické požiadavky. Konkrétne sa v ňom výrobcom vozidiel ukladá povinnosť poskytnúť dokument s podrobnými pokynmi na montáž. Navrhované ustanovenia vychádzajú z existujúcej normy EN 50436.
            
            
               Týmto delegovaným nariadením Komisie sa mení aj príloha II k nariadeniu (EÚ) 2019/2144 doplnením odkazu na toto nariadenie, ktoré je regulačným aktom, ktorým sa stanovujú osobitné požiadavky vzhľadom na umožnenie montáže alkoholového imobilizéra v motorových vozidlách.
            
            
               2.
                     KONZULTÁCIE PRED PRIJATÍM AKTU
            
            
               Pri príprave tohto aktu Komisia uskutočnila príslušné konzultácie s odborníkmi a zainteresovanými stranami z členských štátov, ktorí potvrdili svoju všeobecnú podporu.
            
            
               3.
                     PRÁVNE PRVKY DELEGOVANÉHO AKTU
            
            
               Právnym základom tohto delegovaného aktu je článok 4 ods. 6 a článok 6 ods. 6 nariadenia Európskeho parlamentu a Rady (EÚ) 2019/2144 a článok 5 ods. 3 nariadenia Európskeho parlamentu a Rady (EÚ) 2018/858.
            
            
               DELEGOVANÉ NARIADENIE KOMISIE (EÚ) …/…
            
            
               z 19. 4. 2021,
            
            
               ktorým sa dopĺňa nariadenie Európskeho parlamentu a Rady (EÚ) 2019/2144 stanovením podrobných pravidiel týkajúcich sa umožnenia montáže alkoholového imobilizéra v motorových vozidlách a ktorým sa mení príloha II k uvedenému nariadeniu
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/2144 z 27. novembra 2019 o požiadavkách na typové schvaľovanie motorových vozidiel a ich prípojných vozidiel a systémov, komponentov a samostatných technických jednotiek určených pre tieto vozidlá, pokiaľ ide o ich všeobecnú bezpečnosť a ochranu cestujúcich vo vozidle a zraniteľných účastníkov cestnej premávky, ktorým sa mení nariadenie Európskeho parlamentu a Rady (EÚ) 2018/858 a ktorým sa zrušujú nariadenia Európskeho parlamentu a Rady (ES) č. 78/2009, (ES) č. 79/2009 a (ES) č. 661/2009 a nariadenia Komisie (ES) č. 631/2009, (EÚ) č. 406/2010, (EÚ) č. 672/2010, (EÚ) č. 1003/2010, (EÚ) č. 1005/2010, (EÚ) č. 1008/2010, (EÚ) č. 1009/2010, (EÚ) č. 19/2011, (EÚ) č. 109/2011, (EÚ) č. 458/2011, (EÚ) č. 65/2012, (EÚ) č. 130/2012, (EÚ) č. 347/2012, (EÚ) č. 351/2012, (EÚ) č. 1230/2012 a (EÚ) 2015/166
                  2
               , a najmä na jeho článok 4 ods. 6 a článok 6 ods. 6,
            
            
               keďže:
            
         
         
            
               (1)V článku 6 nariadenia Európskeho parlamentu a Rady (EÚ) 2019/2144 sa vyžaduje, aby motorové vozidlá kategórií M a N boli vybavené určitými pokročilými systémami vozidla vrátane umožnenia montáže alkoholového imobilizéra. V prílohe II k uvedenému nariadeniu sa stanovujú základné požiadavky na typové schvaľovanie motorových vozidiel vzhľadom na umožnenie montáže alkoholového imobilizéra v daných vozidlách.
            
            
               (2)Alkoholové imobilizéry zvyšujú bezpečnosť cestnej premávky tým, že bránia osobám s koncentráciou alkoholu v tele, ktorá presahuje stanovenú limitnú hodnotu, viesť motorové vozidlo.
            
            
               (3)Sú potrebné podrobné pravidlá týkajúce sa osobitných požiadaviek na schvaľovanie vozidiel vzhľadom na umožnenie montáže alkoholového imobilizéra.
            
            
               (4)V sérii európskych noriem EN 50436 sa špecifikujú skúšobné metódy a základné požiadavky na funkčné vlastnosti alkoholových imobilizérov a poskytujú sa usmernenia orgánom, subjektom s rozhodovacími právomocami, nákupcom a používateľom. Normy v uvedenej sérii obsahujú aj osobitné ustanovenia týkajúce sa motorových vozidiel na umožnenie montáže alkoholových imobilizérov.
            
            
               (5)Alkoholové imobilizéry sú väčšinou určené na popredajnú montáž. Na tento účel sú pripojené k elektrickým a riadiacim obvodom vozidla. Takáto montáž by nemala zasahovať do riadneho fungovania ani údržby vozidla, nemala by narúšať bezpečnosť vozidla, ale mala by byť čo najpriamočiarejšia pre špecializovaných a vyškolených mechanikov.
            
            
               (6)Preto je potrebné vyžadovať od výrobcov vozidiel, aby na svojich webových lokalitách sprístupnili dokument s jasnými pokynmi na montáž alkoholových imobilizérov („dokument s pokynmi na montáž“), aby technici mohli riadne namontovať alkoholový imobilizér do určitého modelu vozidla.
            
            
               (7)Keďže niektoré informácie uvedené v dokumente s pokynmi na montáž sa môžu týkať informácií o opravách a údržbe vozidiel, ktoré sa vzťahujú na služby súvisiace s bezpečnosťou, mali by byť k dispozícii len nezávislým prevádzkovateľom s oprávnením od akreditovaných subjektov v súlade s dodatkom 3 k prílohe X k nariadeniu (EÚ) 2018/858
                  3
               .
            
            
               (8)Tabuľka so zoznamom požiadaviek v prílohe II k nariadeniu (EÚ) 2019/2144 neobsahuje žiaden odkaz na regulačné akty, pokiaľ ide o umožnenie montáže alkoholového imobilizéra. Preto je potrebné vložiť do uvedenej prílohy odkaz na toto nariadenie.
            
            
               (9)Nariadenie (EÚ) 2019/2144 by sa preto malo zodpovedajúcim spôsobom zmeniť.
            
            
               (10)Keďže nariadenie (EÚ) 2019/2144 sa má uplatňovať od 6. júla 2022, toto nariadenie by sa malo začať uplatňovať od toho istého dátumu,
            
            
               PRIJALA TOTO NARIADENIE:
            
            
               Článok 1
            
            
               Požiadavky na umožnenie montáže alkoholového imobilizéra
            
            
               Typové schvaľovanie motorových vozidiel vzhľadom na umožnenie montáže alkoholového imobilizéra podlieha požiadavkám stanoveným v prílohe I.
            
            
               Článok 2
            
            
               Zmena nariadenia (EÚ) 2019/2144
            
            
               Príloha II k nariadeniu (EÚ) 2019/2144 sa mení v súlade s prílohou II k tomuto nariadeniu.
            
            
               Článok 3
            
            
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
         
         
            
               Uplatňuje sa od 6. júla 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 19. 4. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 325, 16.12.2019, s. 1.
               
               
                  
                     (2)
                  
                        Ú. v. EÚ L 325, 16.12.2019, s. 1.
               
               
                  
                     (3)
                  
                        Ú. v. EÚ L 151, 14.6.2018, s. 1.
               
            
      
    ---documentbreak--- 
      
         
         
            
               PRÍLOHA I
            
            
               Technické požiadavky
            
            
                     
                        
                           1.
                        
                     
                  
                  
                     
                        
                           Umožnenie montáže alkoholového imobilizéra musí dovoliť montáž alebo dodatočnú montáž alkoholového imobilizéra spĺňajúceho európske normy EN 50436-1:2014 alebo EN 50436-2:2014+A1:2015. 
                        
                     
                  
               
                     
                        
                           2.
                        
                     
                  
                  
                     
                        
                           Systém vozidla, pokiaľ ide o umožnenie montáže alkoholového imobilizéra v každom motorovom vozidle kategórií M a N, musí zodpovedať príslušnému modelu vozidla v zmysle dokumentu s pokynmi na montáž alkoholového imobilizéra („dokument s pokynmi na montáž“) spĺňajúceho európsku normu EN 50436-7:2016. Na tento účel musí dokument s pokynmi na montáž zahŕňať aspoň jednu z možností 3a, 3b alebo 3c uvedených v prílohe C k norme EN 50436-7:2016. Výrobca vozidla môže po dohode so schvaľovacím úradom a technickou službou poskytnúť dokument s pokynmi na montáž, ktorý je v súlade s novšími revíziami uvedenej európskej normy.
                        
                     
                  
               
                     
                        
                           3.
                        
                     
                  
                  
                     
                        
                           Dokument s pokynmi na montáž
                        
                     
                  
               
                     
                        
                           3.1.
                        
                     
                  
                  
                     
                        
                           Dokument s pokynmi na montáž musí obsahovať podrobný opis, schémy a obrázky vysvetľujúce montáž alkoholového imobilizéra a musí zahŕňať ktorýkoľvek z týchto súborov informácií:
                        
                        
                           a)informácie týkajúce sa napájania z batérie, uzemnenia, pripravenosti vozidla na používanie a zariadenia na povolenie štartu;
                        
                        
                           b)informácie týkajúce sa napájania z batérie, uzemnenia, pripravenosti vozidla na používanie a vstupných a výstupných vedení na umožnenie alebo zabránenie štartu, ako aj voliteľnej detekcie schopnosti pohonu (napr. chodu motoru) alebo vedenia signálu identifikujúceho vozidlo v pohybe; alebo
                        
                        
                           c)informácie týkajúce sa napájania z batérie, uzemnenia a pripojenia údajovej zbernice.
                        
                     
                  
               
                     
                        
                           3.2.
                        
                     
                  
                  
                     
                        
                           Akýkoľvek ďalší softvér, hardvér alebo postupy potrebné na vykonanie montáže alkoholového imobilizéra v štandardnom vozidle musia byť identifikované a uvedené v dokumente s pokynmi na montáž.
                        
                     
                  
               
                     
                        
                           3.3.
                        
                     
                  
                  
                     
                        
                           Alkoholový imobilizér musí byť za normálnych okolností v stave blokovania. Stav blokovania alkoholovým imobilizérom sa dosiahne buď rozpojením výstupného relé, príslušným výstupným signálom alebo príslušnou správou digitálnej zbernice. Zopnutie uvedeného relé, alebo zmena blokujúceho výstupného signálu na neblokujúci výstupný signál, alebo prenos príslušnej neblokujúcej správy dátovej zbernice nastane, keď sa akceptuje vzorka dychu s koncentráciou alkoholu nižšou ako vopred nastavený limit.
                        
                     
                  
               
                     
                        
                           3.4.
                        
                     
                  
                  
                     
                        
                           Namontovaný alkoholový imobilizér zasahuje iba do procesu štartovania motora alebo do toho, či sa vozidlu umožní dať sa do pohybu vlastnou silou, po aktivácii hlavného ovládacieho spínača vozidla a alkoholový imobilizér nesmie ovplyvniť motor v chode ani pohybujúce sa vozidlo.
                        
                     
                  
               
                     
                        
                           4.
                        
                     
                  
                  
                     
                        
                           Prístup k informáciám o umožnení montáže alkoholového imobilizéra
                        
                     
                  
               
                     
                        
                           4.1.
                        
                     
                  
                  
                     
                        
                           Výrobcovia vozidiel zavedú potrebné opatrenia a postupy na zabezpečenie toho, aby informácie o umožnení montáže alkoholového imobilizéra do vozidla vo forme príslušných podrobností podľa štandardizovaného dokumentu s pokynmi na montáž boli prístupné v súlade s prílohou X k nariadeniu (EÚ) 2018/858. Keďže niektoré informácie sa môžu týkať informácií o opravách a údržbe vozidla, ktoré sa vzťahujú na služby súvisiace s bezpečnosťou, prístup k informáciám o umožnení montáže alkoholového imobilizéra sa obmedzuje na nezávislých prevádzkovateľov, ktorí dodržiavajú postup stanovený v dodatku 3 k uvedenej prílohe.
                        
                     
                  
               
                     
                        
                           5.
                        
                     
                  
                  
                     
                        
                           Výrobca vozidla pripojí k informačnému dokumentu vyhlásenie vyhotovené podľa vzoru uvedeného v dodatku k tejto prílohe.
                        
                     
                  
               
               
            
               Dodatok
            
            
               Vyhlásenie výrobcu
            
            
            
               (Výrobca):
            
            
               .....................................................................................................................................................
            
            
               (Adresa výrobcu):
            
            
               .....................................................................................................................................................
            
            
            
               osvedčuje, že
            
            
               poskytuje prístup k dokumentu s pokynmi na montáž alkoholového imobilizéra v súlade s článkom 1 delegovaného nariadenia Komisie (EÚ) …/…(1) [Úrad pre publikácie: toto nariadenie] pre nasledujúcu značku a typ vozidla: …
            
            
               Hlavná adresa alebo hlavné adresy webovej lokality, kde možno získať prístup k dokumentu s pokynmi na montáž alkoholového imobilizéra, sú uvedené v prílohe A k tomuto vyhláseniu. Kontaktné údaje zodpovedného zástupcu výrobcu, ktorý podpísal toto vyhlásenie, sú uvedené v prílohe B k tomuto vyhláseniu.
            
            
               V … [miesto]
            
            
               Dňa … [dátum]
            
            
               [podpis] [funkcia][]
            
            
         
         
            
               Príloha A: Adresa alebo adresy webovej lokality
            
            
               Príloha B: Kontaktné údaje
            
            
               ___________
            
            
               (1) [Úrad pre publikácie: uveďte úplný názov a odkaz na úradný vestník.]
            
            
               PRÍLOHA II
            
            
               Zmena nariadenia (EÚ) 2019/2144
            
            
            
               V prílohe II k nariadeniu (EÚ) 2019/2144 sa riadok týkajúci sa požiadavky E1 nahrádza takto:
            
            
                     
                        „E1 Umožnenie montáže alkoholového imobilizéra 
                     
                  
                  
                     
                        Delegované nariadenie Komisie (EÚ) 2021/…(*)
                     
                  
                  
                     
                  
                  
                     
                        B
                     
                  
                  
                     
                        B
                     
                  
                  
                     
                        B
                     
                  
                  
                     
                        B
                     
                  
                  
                     
                        B
                     
                  
                  
                     
                        B
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        ___________________
                     
                     
                        (*) Delegované nariadenie Komisie (EÚ) 2021/[… – číslo a úplný názov/odkaz na Ú. v. EÚ sa doplnia pred uverejnením.]“.